runetrust/blame-folketinget-dk huggingface dataset:
Pia Olsen Dyhr (SF), 2014-04-10:
Det viser måske forskellen på Venstre og SF, at vi faktisk mener, at a-kasserne skal spille en væsentlig rolle i fremtidens beskæftigelsesindsats, hvorimod jeg næsten hører ordføreren sige, at vi godt kan droppe det og kun snakke jobcentre.
Søren Pape Poulsen (KF), 2016-06-01:
Jeg kan bare ikke lade være med at tænke på, at hvis nu Alternativets partiprogram blev ført ud fuldt og helt med 90 mandater, ville det så ikke give mange mennesker en stor udfordring på deres levebrød, eller hvor lang tid skulle det tage, inden det er ført ud i livet?
Astrid Krag (S), 2020-11-13:
Ud over forpligtelsen i lovforslaget til at begynde at planlægge overgangen til voksenlivet, når den unge fylder 16 år, altså i god tid inden det fyldte 18 år, giver det jo også kommunerne en hjælpende hånd til at kunne lykkes bedre med det her i form af et inspirationsmateriale, som bliver udarbejdet af Socialstyrelsen sammen med Danske Handicaporganisationer.
Simon Kollerup (S), 2020-04-29:
Og bare for måske at følge lidt op på sidste uges spørgsmål her i salen, er jeg blevet oplyst, at fødevareministeren allerede i sidste uge afholdt et møde med danske gartnerier, hvor vi også fra Erhvervsministeriets side deltog og fik drøftet nogle af de forslag, som gartneribranchen selv har bragt på bane.
Pernille Rosenkrantz-Theil (S), 2023-05-02:
Jeg synes, at det, der er den store katastrofe på socialområdet – det har jeg sagt rigtig mange gange, og det er jo noget af det, vi gerne vil med specialeplanlægningen og andet – er den totale mangel på systematik, altså det, at der findes så lidt data, og at vi har så lille et grundlag at stå på.
Nikolaj Villumsen (EL), 2013-04-10:
Derfor kunne jeg også godt tænke mig at høre, om ministeren er enig i, at den konstruktion for håndteringen af tolkene i Afghanistan, som VKO valgte i 2007, ikke lever op til det moralske ansvar, men snarere og tværtimod kan betegnes som en ny britefinte, hvor man har forsøgt at løbe fra ansvaret for tolkenes sikkerhed.
Poul Nødgaard (DF), 2006-10-26:
EU’s landbrugsreform betyder, at man reducerer støtten til landbruget, og det her lovforslag lægger så op til, at man kompenserer landbruget for de 59 mio. kr., det koster landbruget at få reduceret støtten, gennem en nedsættelse af grundskyldpromillen med 0,7 pct.
Kristian Pihl Lorentzen (V), 2009-02-20:
Ud over at bygge veje, hvor der er meget trængsel og meget trafik, kan der også være eksempler på, at vi er nødt til at bygge veje, som er en forudsætning for udvikling og vækst, bl.a. i de lidt mere tyndt befolkede egne af landet, som er kendetegnet ved meget tung industri og mange arbejdspladser og meget pendling. Så det er ikke et enten-eller, som Enhedslisten lægger op til - og det er derfor, jeg kalder det fundamentalisme - det er et både-og.
Ellen Trane Nørby (V), 2018-11-09:
Men jeg er sådan set enig i det, som jeg egentlig oplever er SF's intention med beslutningsforslaget, nemlig at rejse det problem, som vi desværre ser opstå i mange kommuner, altså at der stadig væk er alt for mange kommuner og regioner, der slås om regningen, selv om det i lovgivningen er klart, hvem det er, der har ansvaret, og hvem det er, der skal iværksætte behandlingen, og at det sådan set ikke er borgeren, der skal komme i klemme.
Poul Nyrup Rasmussen (S), 1998-01-27:
Hele formålet med at sætte undersøgelsen i gang var jo at få en objektiv beskrivelse af det samlede begivenhedsforløb i de år, altså fra 1992 og frem, hvor Danmark hjalp Færøerne ud af den økonomiske krise og reddede de to banker fra økonomisk sammenbrud.
Thor Pedersen (V), 1997-12-18:
Vi ønsker en langt større ansvarlighed i den offentlige udgiftspolitik, som kan medvirke til, at skatterne kan sættes ned, at lejeværdien fjernes som aftalt med CD, og at den enkelte borger kan få langt større frihed - en skattepolitik, der samtidig sikrer, at det altid kan betale sig at arbejde.
Svend Auken (S), 1999-12-07:
Også på det punkt giver forløbet anledning til kritiske overvejelser, og jeg tror, at hr. Hansen-Nord og jeg kan være glade for, at vi i fællesskab netop har sluttet aftale, der sikrer, at de centrale kraftværker er rygraden i vores forsyningssystem herhjemme, både når det drejer sig om strøm og om varme, og den forsyningssikkerhed skal vi værne om.
Lotte Rod (RV), 2023-05-26:
Jeg tror på, at der hen over de senere år er sket noget, som er med til, at vi ser forråelsen rundtomkring i vores velfærdssamfund, og det er sådan set, uanset om det er dokumentarer fra daginstitutioner eller fra plejehjem, vi ser, og jeg tror, det handler om, at vi ikke i samme grad tillægger det enkelte menneske en værdi, men at vi både som en strømning i samfundet, men faktisk også på grund af den lovgivning, vi laver her i Folketinget, har skabt en instrumentalisering, hvor det kommer til at handle mere om, om man har levet op til kravene, og om kan krydse af, at man har gjort alt det rigtige, i stedet for at kigge på, om man gør det rigtige over for det her barn eller over for den her ældre.
Arne Melchior (CD), 2001-04-06:
Hr. Skaarup har hverken i sit skriftlige forslag eller i sit indlæg heroppefra givet nogen som helst oplysning, som kan dementere eller bare itvivlsætte ministerens oplysninger, og derfor er hr. Skaarups langen ud efter begrebet Østeuropa fuldstændig værdiløs i sammenhængen.
Karen J. Klint (S), 2011-03-31:
F.eks. inden for psykiatrien er andre faggrupper jo også med i behandlingen, og en ergoterapeut, en fysioterapeut og en pædagog omkring en psykiatrisk patient har jo et lige så stort behov for lige konkret at vide, hvad der står i patientjournalen, som dem, der har en sundhedsfaglig autorisation.
Pia Adelsteen (DF), 2017-11-14:
Én ting er, at de synes, at man ikke skal holde fugle, men så synes jeg, at man måske skal gå all in – nej, det må man ikke sige, men så kan jeg sige, at man måske skal tage skridtet fuldt ud og sige: Jamen er det så alle fugle, vi skal forbyde i bur?
Finn Sørensen (EL), 2015-05-19:
Vi bevarer princippet om, at der er en økonomisk fordel ved at dele udgifterne til boligen, og at det også skal spille ind, når man udmåler størrelsen på offentlige ydelser, men vi indfører nogle klare objektive kriterier for, hvordan det skal fastlægges, om man har ret til den ene eller anden ydelse.
Magnus Heunicke (S), 2015-05-06:
Men forsøgsordningen udløb sidste år, og det er sådan, at fra det tidspunkt, forsøgsordningen udløber, vil skiltene selvfølgelig blive stående – det er jo logisk – og så skal man ved næste forhandlingsrunde i den grønne forligskreds, som i første omgang finansierede det, tage stilling til, hvad der skal ske, altså om man skal videreføre det eller ej.
Kirsten Normann Andersen (SF), 2025-01-30:
Jeg anerkender, at de grupper, som Dansk Folkeparti nævner her, også er omfattet af det forslag, som vi stillede i B 66, og jeg synes, at vi skylder os selv og hinanden, at vi rummer alle de grupper, som er i højrisikogruppe, og får afdækket, hvordan vi kan give den hurtige sagsbehandling, en bedre adgang til hjælp, noget mere forskning og noget mere forebyggelse og så også have en fælles model for, hvordan vi arbejder med det.
Morten Bødskov (S), 2012-03-21:
Når det handler om, hvilke andre initiativer der kan tænkes på det her område, har jeg klart signaleret, at det er det, der er baggrunden for, at jeg har indkaldt Divisionsforeningen, DBU og nogle af klubberne og vil indlede en bred dialog, hvor også Rigspolitiet vil deltage.
Sophie Løhde (V), 2009-03-17:
Når det så er sagt, må jeg også konstatere, at det, der bliver sagt her i Folketinget fra De Radikales side og fra andre partier i oppositionen nogle gange er lidt svært at se i praksis i forhold til den politik, som bliver ført i landets regioner. Mig bekendt har De Radikale, Socialdemokratiet, Enhedslisten og SF adskillige gange været med til at nedstemme, at der skulle indgås et samarbejde på eksempelvis spiseforstyrrelsesområdet, fordi der var for lidt kapacitet i eget regi, det offentlige; vi foreslog så, om ikke vi skulle se på, hvordan vi kunne benytte den kapacitet, som var til stede i det private, og som i øvrigt også var godkendt af Sundhedsstyrelsen i forhold til ambulant behandling og dagbehandling.
Line Barfod (EL), 2010-12-14:
Hele den lovgivning, der ligger, og som bliver endnu værre med det her lovforslag, er gennemsyret af mistillid og kontrol og tanken om, at her er nogle mennesker, som man bliver nødt til at gøre noget ved. Må jeg bare minde om, at det ikke er så mange år siden, at der faktisk på flere områder var så meget gang i opsvinget, bl.a. i byggebranchen, at der var nogle a-kasser, der var nede på at have en arbejdsløshed på under 1 pct.
Lene Espersen (KF), 2005-03-03:
Og jeg vil også gerne sige, som flere har været inde på, at det her jo i meget vidt omfang bygger på Konkursrådets betænkning om gældssanering, og at når lovforslaget også i det væsentlige bygger på Konkursrådets lovudkast, så fortjener forslaget også, synes jeg, en meget positiv behandling.
Kristian Pihl Lorentzen (V), 2016-04-27:
Derfor er tiden ikke inde til at komme med sådan nogle bombastiske forslag, som med et slag efterlader en stor regning hos den enkelte dansker, der har brug for sit transportmiddel, og en ekstraregning hos de virksomheder, der kæmper for at klare sig i den internationale konkurrence.
Elsebeth Gerner Nielsen (RV), 1999-02-03:
Nej, det er ikke præcis det, PLS har foreslået, men PLS gjorde selv opmærksom på det, som mange andre også har gjort opmærksom på, nemlig at der er en fare for, at det enkelte teater først og fremmest spiller de stykker, hvor det er sikker på at tjene nok penge, hvor der altså er publikum nok.
Jonas Dahl (SF), 2009-12-09:
Vi anerkender jo fuldt ud fra SF's side, at det er et spørgsmål om at få mest sundhed for pengene, og det er jo netop også derfor, at vi siger: Hvis man havde ladet være med at overbetale privathospitalerne, hvis man havde sikret sig, at taksterne havde været i almindelig konkurrence, så kunne man rent faktisk have behandlet op mod 7.000 psykisk syge; op mod 10.000 mennesker kunne have fået ordentlig genoptræning; og op mod 15.000 kunne være blevet behandlet for prostatakræft.
Tom Behnke (KF), 2008-04-09:
Bestemmelsen er egentlig aldrig sådan rigtig trådt i funktion eller i karakter, i hvert fald er ingen blevet dømt for overtrædelse af den, men det kunne måske netop være, fordi den står der og folk respekterer, at vi har en sådan bestemmelse, der siger, at vi skal tale pænt og ordentligt.
Kim Behnke (FP), 1999-02-11:
Da vi første gang hørte om hr. Frank Aaens projekt, nemlig det projekt, der gik ud på, at Folketinget skulle have en forespørgselsdebat om regeringen, statsministerens manglende overholdelse af valgløfter, så så vi en mulighed for, at den forespørgselsdebat kunne give noget ekstraordinært, nemlig en forespørgselsdebat, hvor vi sluttede med at konstatere, at regeringens parlamentariske grundlag ikke længere var eksisterende, og at hr. Frank Aaen havde vist så meget mandsmod, at hr. Frank Aaen og Enhedslisten havde været parat til at drage den ultimative konsekvens i form af en vedtagelse i Folketinget, hvor man nemlig væltede regeringen. Men der gik jo ikke ret lang tid, før vi i dagspressen kunne få kendskab til, at hr. Frank Aaen bare var ude på at uddele sådan en lidt halvblød Enhedslistenæse til statsministeren.
Aage Frandsen (SF), 2000-04-14:
er det jo arbejdsgiverne og lønmodtagerne, der har indstillet dem. Der kan jo godt være tale om andre uddannelser som i hr. Kirkegaards forsøg på at drage den slutning, som slet ingen steder hører hjemme: at arbejdsgiverne lige pludselig får en ubetinget vetoret.
Sofie Lippert (SF), 2025-11-05:
En af de store reformer, vi tidligere har lavet, er reformen af fgu, og netop her er EVA en stor kapacitet, fordi EVA er et af de få steder, der har arbejdet tæt sammen med fgu, og en af de eneste kilder, vi har, til viden om og status på implementeringen af fgu, som forbereder unge til uddannelse og job.
Tom Behnke (KF), 2011-03-01:
Jo, altså, lige så vel som det offentlige har en pligt til at sørge for, at der er en infrastruktur – uanset om den er offentlig eller privat, det er sådan set ligegyldigt – mener jeg, at vi har et ansvar for at sørge for, at der er en infrastruktur, der virker, også i forhold til den kollektive trafik.
Ole Stavad (S), 1998-06-24:
Der er måske et enkelt sted, hvor fru Kirsten Jacobsen har ret i, at vi ikke fuldt ud har levet op til vores valgløfte, nemlig med hensyn til lejeværdien, for vi gik helt ærligt til valg på, at vi ikke ville nedsætte lejeværdien, men jeg må erkende, at for de nuværende boligejeres vedkommende nedsætter vi lejeværdien/ejendomsværdiskatten.
Pernille Rosenkrantz-Theil (S), 2022-04-29:
Der er vuggestue, dagpleje og de andre ordninger, vi har, en rigtig god ramme for at begynde at indgå i et fællesskab og begynde at lære at tage hensyn til hinanden og møde andre børn, som ikke nødvendigvis ligner en selv, og som kommer fra nogle andre familiemønstre, hvor de spiser anderledes ved frokostbordet ellers spiser nogle andre ting ved frokostbordet, eller hvad de nu gør.
Pia Christmas-Møller (KF), 2001-05-29:
Jeg har forstået det sådan, at CD med ændringsforslaget har ønsket at stille virksomhederne i en valgsituation, når nu galt skal være, sådan at de kan vælge imellem at få løst deres statistikopgave hos LetLøn eller hos Danmarks Statistik, som vi jo har fået svar på kan levere de her statistikker.
Søren Egge Rasmussen (EL), 2024-12-18:
Jeg synes, det er fint, at man også bruger det redskab i stedet for at skulle sidde og skrive ned på en computer, og jeg tror også, at de billeder med grise, som viser, hvordan grisen reelt har det, er meget bedre at få med end en eller anden beskrivelse fra en dyrlæge om, hvordan det ser ud.
Brian Mikkelsen (KF), 2009-03-17:
Jeg har kun det som formål at tænke på, hvad der er bedst for børnene, og vi taler altså om nogle forældre, som er fuldstændig ude af stand til at varetage deres børns tarv, og det går endda så vidt, at man heller ikke engang vil kunne tro på, at de kan gøre det i fremtiden.
Morten Bødskov (S), 2013-03-13:
Og det bliver præciseret, at når politiet modtager en anmeldelse om seksuelt misbrug af et barn eksempelvis, som er foregået for mange år siden, og som måske kan være forældet, bør politiet selvfølgelig være opmærksom på, om det giver anledning til at kigge nøjere på den pågældende person igen med henblik på at forhindre eller opklare, om vedkommende er i gang med noget lignende.
Per Stig Møller (KF), 2012-04-17:
Det, man nemlig får med Dansk Institut for Internationale Studier, og det nævner regeringen jo også i et af høringssvarene, er, at vi her har udviklet, opstillet og opbygget en tænketank, og derfor er det også i orden, at Udenrigsministeriet er med der og bidrager til tænkningen og kan være med til at anspore tænkningen og få glæde af den.
Eva Kjer Hansen (V), 2001-05-29:
Jeg skal beklage, hvis det er mig, der er lidt langsom i opfattelsen, men jeg er nødt til at forstå den her formulering om, at når der i denne konkrete sag ikke blev meldt mere klart ud, så var det hensynet til parterne, og derfor undlod regeringen at tilkendegive sin opfattelse.
Simon Emil Ammitzbøll (LA), 2016-05-09:
Liberal Alliances synes, man skulle bruttoficere det såkaldte omkostningstillæg, så det bare blev en almindelig del af lønnen, og det er måske et svar på noget af den kritik, som Enhedslisten og SF har, men bare et andet svar, fordi vi sådan set også mener, at tiden er løbet fra selve ideen med det, som det er nu.
Morten Messerschmidt (DF), 2021-04-08:
Fru Zenia Stampe har jo fuldstændig ret i, at det rigtige efter § 73, stk. 3, er, at den enkelte, der føler sig udsat for ekspropriation, anlægger sagen – men hvorfor skulle vedkommende gøre det, når vedkommende har fået en erstatning, som vedkommende var stillet, hvis der var tale om ekspropriation?
Orla Østerby (KF), 2020-05-28:
Det centrale i det her er aftalen om, at statsrefusion af kommunens udgifter efter lov om social service i den enkelte sag på voksenområdet ændres således, at beløbsgrænsen for refusionsordningen på voksenområdet svarer til beløbsgrænsen på børneområdet, og det er efter Konservatives opfattelse meget fornuftigt.
Theresa Scavenius (UFG), 2025-12-02:
Spørgsmålet til ordføreren var: Er ordføreren enig i, at det alene er et politisk spørgsmål, hvor grænserne går for vores retsstat, i forhold til hvor meget overvågning der kan være, eller hvorvidt der er et juridisk spørgsmål, der afgrænser det, bl.a. i forhold til grundloven og de europæiske menneskerettigheder?
Ane Halsboe-Jørgensen (S), 2021-02-03:
Vi har jo faktisk ad mange omgange haft politiske drøftelser, også i andre regi, hvor vi heldigvis på tværs af politiske partier har taget nogle omfattende initiativer til hjælpepakker, som gentagne gange også har dækket uddannelses- og forskningsområdet.
Kim Behnke (FP), 1998-12-16:
Er det nu her fra l. januar, eller er det fra 1. april, eller hvornår er det, de skal begynde at indbetale forhøjet medlemsbidrag til en ordning, de i øvrigt ikke kender, fordi det har man ikke fundet nødvendigt at lægge frem for Folketinget netop i dag? Hr. Aage Frandsen var inde på den problemstilling, at det for en lang række persongrupper, erhvervsgrupper vil være sådan, at der bliver et så lille økonomisk udkomme, at det overhovedet ikke kan betale sig længere at være omfattet.
Rosa Lund (EL), 2023-12-08:
Kravene er for svære at leve op til, og de færreste kvinder tør derfor risikere forsøget, da konsekvenserne for dem, hvis ikke det lykkes, kan være forbundet med risiko og måske endda livsfare, og derfor har vi i Enhedslisten fremsat fire beslutningsforslag, som vi har behandlet nu.
Ida Auken (RV), 2014-04-03:
Det har man det rigtig fint med, og det er jo bare en klar melding om, at man synes, at i stedet for at lave noget, som ikke rammer en masse danskere, vil man for at løse et lillebitte problem – 20 mio. kr. ud af 14,5 mia. kr. drejer det sig om lige nu –
Per Stig Møller (KF), 2005-04-06:
Til gengæld ønsker vi på den anden side, som vi har skrevet i den nationale forståelse, som vil være optrykt i lovforslaget, at man i de partier, der står bag anbefalingen af et dansk ja, skal være enige om, hvordan man skal se på regler omkring det sociale område, arbejdsmarkedet og skatteområdet.
Steffen Larsen (LA), 2025-01-30:
Det her forslag har desværre ikke nogen finansiering med sig overhovedet, og det gør jo, at vi så også er nødt til at sige, at vi ikke kan støtte beslutningsforslaget, for vi er nødt til at tage vores statsfinanser så alvorligt, at vi ser på, hvordan det finansieres.
Karina Adsbøl (DD), 2023-11-21:
Ordføreren nævner folkeskoleforligskredsen, og som sagt ved ordføreren, at Danmarksdemokraterne ønsker at komme med i folkeskoleforligskredsen, og så vil jeg bare spørge hr. Alex Ahrendtsen, om det er Dansk Folkeparti, der blokerer for, at Danmarksdemokraterne kan blive optaget i folkeskoleforligskredsen.
Svend Auken (S), 2008-04-08:
Fru Anne Grete Holmsgaard har i dag peget på topmødet, og det synes jeg bestemt er en overvejelse værd; en henvendelse til parlamentet er selvfølgelig vigtigt, at rejse sagen i Ministerrådet er vigtigt, og det er også vigtigt at tale med Kommissionen og få en dialog, hvor også de europæiske partnere på arbejdsgiver- og lønmodtagerside bliver inddraget i forhandlingerne.
Kristian Thulesen Dahl (DF), 2005-06-01:
Jeg går ud fra, at når fru Helle Thorning-Schmidt som formand for Socialdemokratiet har taget initiativ til at foreslå, at efterlønnen skal beskæres, og at pensionsalderen skal hæves, er det, fordi der i Socialdemokratiet er nogle overvejelser over, hvordan tingene hænger sammen.
Eigil Andersen (SF), 2010-10-13:
En kvinde fra Nordjylland fandt ud af, at hun var 62 pct. due og 38 pct. ugle, men hun forstod ikke, hvordan det bragte hende nærmere et job, og det forstår jeg heller ikke. Ministeren har bebudet, at der skal sættes en stopper for den her absurde aktivering, og det bliver jo et opgør med hele det aktiveringssystem, som ministeren selv og hendes forgænger, hr. Claus Hjort Frederiksen, har indført.
Poul Nødgaard (DF), 2002-03-12:
Jeg vil godt lige sige til fru Line Barfod, at vi jo trods alt har kommunalt selvstyre her i landet, og jeg har altså ikke planer om på grund af en Farumsag at begynde at blande mig i, hvordan Ringsted, Århus og andre kommuner vil udføre de her opgaver.
Lisbeth Bech-Nielsen (SF), 2024-05-22:
Hvad mener ordføreren om, at man i forhold til Vurderingsstyrelsens modeller, som jo har stor betydning for det enkelte menneskes eller den enkelte families vurdering af et hus – altså nogle af de største omkostninger, man overhovedet har i sin privatøkonomi – ikke kan få indblik i, hvordan en specifik vurdering er kommet til verden?
Holger K. Nielsen (SF), 1997-11-19:
Jeg må forstå det sådan, at man måske vil tilfredsstille en eller anden folkestemning med nogle stramninger, men mener statsministeren ikke, at regeringen vil få et problem, når den på den ene side lægger op til mægtige stramninger, og på den anden side til sin tid må erkende, at det ikke blev muligt at komme igennem med så kraftige stramninger, som andre partier forlanger?
Morten Marinus (DF), 2017-03-30:
Vi har jo f.eks. set i det forslag, der ligger her, at der er lavet en udregning fra Brøndby, hvor det er ordførerens parti, der sidder med flertallet – 10 mandater ud af 19 – men hvor man reelt, hvis det var blevet fordelt efter største brøks metode, decimalmetoden, kun var berettiget til 8 mandater.
Søren Søndergaard (EL), 1999-02-04:
Vi vil da godt konkret diskutere med Kristeligt Folkeparti, at man nederst i første spalte i deres forslag tilføjer de sociale værdier, så vi får gjort klart fra starten, at den diskussion, som skal være, anerkender, at der er et samspil mellem immaterielle værdier og materielle værdier; det vil sige, de forhold, som folk lever under.
Søren Egge Rasmussen (EL), 2017-09-06:
Man har i forbindelse med et lovforslag ligesom nogle høringssvar, hvor der svares ud fra, at man er nødt til at lave om på de her regler af hensyn til EU's muligheder for at tillade nationale støttesystemer, og det er ikke rigtigt, når man afviser det høringssvar.
Helle Degn (S), 2000-03-14:
Til hr. Keld Albrechtsen: Jeg skal sige, at det er min opfattelse, som jeg også sagde før, at enhver klog regering, herunder også den, jeg repræsenterer, naturligvis vil følge den henstilling og den hensigt, der ligger i den beretning, der er afgivet af Nævnet.
Bent Bøgsted (DF), 2011-05-03:
Der skal findes de rigtige metoder til at beskytte medarbejderen under graviditet, men også medarbejdere, der ikke er gravide, kan blive allergiske over for nogle af stofferne, og derfor er det en fornuftig og god ting at få undersøgt, om man ikke kan gøre det bedre, end man gør i dag.
Mikkel Dencker (DF), 2010-06-10:
For indvandrergruppen udgør børnechecken en ekstra problematik, idet den netop her kan have en negativ integrationseffekt, for hvis en indvandrerfamilie får mange børn, som det er sædvane i visse kulturer, og dermed berettiges til en meget høj børnefamilieydelse, kan det i sig selv tælle som en hovedindtægt for en af forældrene, ofte moderen, og dermed behøver hun ikke at søge ud på arbejdsmarkedet og dermed blive en del af det danske samfund.
Mattias Tesfaye (S), 2020-12-21:
Herudover foreslås det, at udbetalingen af anden rate af hjælpen i hjemlandet er betinget af, at personen erklærer ikke at være sigtet, tiltalt eller dømt for et strafbart forhold i perioden efter kommunalbestyrelsens afgørelse, men inden anmodningen om at få udbetalt anden rate af hjælpen.
Thomas Jensen (S), 2012-11-15:
Men generelt vil jeg sige, at oprydningen på arbejdsmarkedet efter Dansk Folkeparti og VK-regeringen altså betyder, at vi først er ved at tilpasse regelsættene og sørge for, at der er folk, der kan komme ud og kontrollere, hvordan det er på danske arbejdspladser med hensyn til arbejdsmiljø, og om folk har opholdstilladelse og arbejdstilladelse, og det tager lige sin tid at få sat gang i det.
Benedikte Kiær (KF), 2012-03-29:
Jeg synes bare, det er ærgerligt, at ordføreren så vil være med til at indføre differentierede ventetider, sådan at f.eks. en person med en ryglidelse skal vente længere tid på at kunne indgå i konservativ behandling, som man ret til ifølge det rygprogram, der er retningslinjer for i dag.